蘇叔黨呂知止許下見訪叔黨有詩戲贈以此奉答
作者：張耒
朝代：宋

paragraphs: 三年齊安有江山，可當中原故人面。
北來塵埃逢故人，眼前却作江山見。
君似江山定不疏，能出吾言世亦無。
蘇郎下筆妙無敵，呂郎與談驚未識。
鳳雛驥子未宜輕，囊空各有千金璧。
贈君錦繡與瓊瑶，報我琅玕金錯刀。
溪毛潢汙未相棄，歲暮與君甘縕袍。